CELEX: E2012J0010
Language: et
Date: 2013-03-25 00:00:00
Title: Kohtuotsus, 25. märts 2013 , kohtuasjas E-10/12 – Yngvi Harðarson versus Askar Capital hf. (Direktiiv 91/533/EMÜ – kohustus teavitada töötajaid – kirjaliku töölepingu muutmine – muudatustest teatamata jätmise tagajärjed)

19.9.2013   
            
            
               ET
            
            
               Euroopa Liidu Teataja
            
            
               C 270/7
            
         KOHTUOTSUS,
   25. märts 2013,
   kohtuasjas E-10/12
   Yngvi Harðarson versus Askar Capital hf.
   (Direktiiv 91/533/EMÜ – kohustus teavitada töötajaid – kirjaliku töölepingu muutmine – muudatustest teatamata jätmise tagajärjed)
   2013/C 270/05
   Kohtuasjas E-10/12 Yngvi Harðarson vs. Askar Capital hf. on Héraðsdómur Reykjavíkur (Reykjavíki ringkonnakohus) esitanud EFTA kohtule järelevalveameti ja kohtu asutamise kohta sõlmitud EFTA riikide lepingu artikli 34 alusel TAOTLUSE, et saada vastus küsimusele, kuidas tõlgendada nõukogu 14. oktoobri 1991. aasta direktiivi 91/533/EMÜ tööandja kohustuse kohta teavitada töötajaid töölepingu või töösuhte tingimustest. Kohus koosseisus esimees Carl Baudenbacher, ettekandev kohtunik Per Christiansen ja kohtunik Páll Hreinsson tegi 25. märtsil 2013 otsuse, mille resolutiivosa on järgmine:
   nõukogu 14. oktoobri 1991. aasta direktiivi 91/533/EMÜ tööandja kohustuse kohta teavitada töötajaid töölepingu või töösuhte tingimustest tuleb tõlgendada selliselt, et direktiiviga ei nõuta töötajale makstava hüvitise suuruse määramist kirjaliku töölepingu alusel sellisel juhul, kui töötajale ei ole direktiivi artiklis 5 sätestatud tähtaja jooksul esitatud kirjalikku dokumenti, mis sisaldab töölepingu või poolte vahelise töösuhte oluliste aspektide võimalikke ajutisi või alalisi muudatusi. See kehtib ka pankrotimenetluste ning piiratud vastutusega äriühingu võrreldava eraldumise korral.